*Projekts*

LATVIJAS REPUBLIKAS MINISTRU KABINETS

2019.gada \_\_\_.\_\_\_\_\_\_ Noteikumi Nr.

Rīgā (prot. Nr. \_\_\_\_\_\_\_ §)

**Darbības programmas "Izaugsme un nodarbinātība" 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” īstenošanas noteikumi**

*Izdoti saskaņā ar*

*Eiropas Savienības struktūrfondu un*

*Kohēzijas fonda 2014. – 2020. gada plānošanas perioda*

*vadības likuma 20. panta 13. punktu*

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas "Izaugsme un nodarbinātība" 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākumu “Atbalsts mazo, vidējo komersantu finansējuma piesaistei kapitāla tirgos” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības Eiropas Reģionālās attīstības fonda projekta (turpmāk – projekts) iesniedzējam;

1.5. pasākuma īstenošanas nosacījumus, tai skaitā civiltiesiskā līguma par projekta īstenošanu vienpusējā uzteikuma nosacījumus;

1.6. atbalstāmo darbību un izmaksu attiecināmības nosacījumus;

1.7. ar atbalstu komercdarbībai saistītos nosacījumus.

2. Noteikumos lietoti šādi termini:

2.1. Komersanti - mazie un vidējie komersanti, kas atbilst 2014. gada 17. jūnija Komisijas regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (turpmāk – Komisijas regula Nr. 651/2014) I pielikuma noteiktajiem kritērijiem un ir Latvijas Republikas komercreģistrā reģistrēta kapitālsabiedrība, kas līdz projekta iesniegšanas dienai ar saimniecisko darbību atbalstāmajā nozarē nodarbojas vismaz trīs gadus.

2.2. Tirdzniecības vieta – Akciju sabiedrības “Nasdaq Riga” biržas regulētie tirgi - Baltijas Regulētais tirgus un Baltijas Alternatīvais tirgus “First North”

3. Pasākuma mērķis ir veicināt komersantu attīstībai nepieciešamā finansējuma piesaisti kapitāla tirgos, tādējādi paaugstinot komersantu starptautisko konkurētspēju, kā arī attīstīt kapitāla tirgu Latvijā.

4. Pasākuma mērķa grupa ir komersanti.

5. Pasākumam pieejamais Eiropas Reģionālās attīstības fonda finansējums ir 2 000 000 *euro*, privātais līdzfinansējums – vismaz 2 000 000 *euro* apmērā.

6. Eiropas Reģionālās attīstības fonda finansējums pieejams:

6.1. akciju emisiju atbalstam 1 500 000 *euro* apmērā;

6.2. parāda vērtspapīru emisiju atbalstam 500 000 *euro* apmērā.

7. Pasākuma ietvaros līdz 2023. gada 31. decembrim ir sasniedzami šādi uzraudzības rādītāji:

7.1. iznākuma rādītāji:

7.1.1. atbalstīto komersantu skaits, kas saņem grantus – 40;

7.1.2. privātais finansējums, kas piesaistīts publiskajam finansējumam, kas ir granti – 9 500 000 *euro*.

7.2. Pasākums sniedz ieguldījumu rezultāta rādītāja mazo un vidējo komersantu (MVK) produktivitāte uz vienu nodarbināto (2010. gada salīdzināmajās cenās) – 16 757 *euro* – sasniegšanā.

7.3. Specifiskie iznākuma rādītāji:

7.3.1. sekmīga akciju iekļaušana tirdzniecības vietā– 15 komersanti;

7.3.2. sekmīga parādu vērtspapīru iekļaušana tirdzniecības vietā – 25 komersanti.

8. Pasākuma atlases īstenošanas veids ir atklāta projektu iesniegumu atlase.

9. Pasākuma ietvaros atbildīgās iestādes funkcijas pilda Ekonomikas ministrija.

10. Projekta īstenošanas vieta – Latvijas Republika.

11. Projektu īsteno ne vēlāk kā līdz 2023. gada 30. jūnijam.

**II. Prasības projekta iesniedzējam**

12. Projekta iesniedzējs kopā ar projekta iesniegumu iesniedz biznesa plānu saskaņā ar atlases nolikumā minētajām prasībām.

13. Atbalstu nepiešķir komersantam, kurš atbalsta iesnieguma iesniegšanas dienā atbilst šādām pazīmēm:

13.1. projekta iesniedzējs atbilst Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 23. pantā minētajiem projekta iesniedzēju izslēgšanas noteikumiem;

13.2. uz projekta iesniedzēju attiecas līdzekļu atgūšanas rīkojums, kas minēts Komisijas regulas Nr. 651/2014 1. panta 4. punkta a) apakšpunktā;

13.3. projekta iesniedzējs atbilst grūtībās nonākuša komersanta statusam saskaņā ar Komisijas regulas Nr. 651/2014 2. panta 18. punktu;

13.4. darbībām un nozarēm, kas noteiktas Komisijas regulas Nr. 651/2014 1. panta 2. un 3. punktā ;

13.5. darbībām un nozarēm, kas noteiktas Eiropas Parlamenta un Padomes 2013. gada 17. decembra Regulas (ES) Nr. 1301/2013 par Eiropas Reģionālās attīstības fondu un īpašiem noteikumiem attiecībā uz mērķi "Investīcijas izaugsmei un nodarbinātībai" un ar ko atceļ Regulu (EK) Nr. 1080/2006, 3. panta 3. punktā;

13.6. ieroču un munīcijas ražošanai.

14. Pasākuma ietvaros projekta iesniedzējs ir izpildījis Komisijas regulas Nr. 651/2014 6. panta prasības attiecībā uz stimulējošo ietekmi, tas ir, nav konstatējams darbu sākums (atbilstoši Komisijas regulas Nr. 651/2014 2. panta 23. punkta izpratnei) pirms tam, kad projekta iesniedzējs ir noslēdzis līgumu ar sadarbības iestādi par projekta īstenošanu.

**III. Atbalstāmo darbību un izmaksu attiecināmības nosacījumi**

15. Pasākuma ietvaros ir atbalstāmas šādas finansējuma saņēmēja sekmīgas darbības:

15.1. akciju iekļaušana tirdzniecības vietā, ja tiek piesaistīti vismaz 500 000 *euro* un akciju iekļaušana tirdzniecības vietā notiek ne vēlāk kā divu gadu laikā no līguma par projekta īstenošanu noslēgšanas;

15.2. parāda vērtspapīru iekļaušana tirdzniecības vietā, ja tā notiek ne vēlāk kā divu gadu laikā no līguma par projekta īstenošanu noslēgšanas.

16. Pasākuma ietvaros attiecināmas ir šādas tiešās sagatavošanās izmaksas iekļaušanai tirdzniecības vietā (sākotnējais publiskais piedāvājums, privātā izvietošana, otrreizējs publiskais piedāvājums; turpmākais publiskais piedāvājums; akciju iekļaušana bez kapitāla piesaistes, bet ar plānu to realizēt 12 mēnešu laikā pēc kotācijas uzsākšanas):

16.1. ārējo konsultāciju pakalpojumu izmaksas finansējuma saņēmēja šo noteikumu 15.1. un 15.2. apakšpunktā minētajām darbībām:

16.1.1. kapitāla piesaistīšanas (emisijas organizētāja pakalpojumu) izmaksas;

16.1.2. emisijas prospekta (vai reģistrācijas dokumenta, parāda vērtspapīru apraksta un kopsavilkuma, ja emisijas prospekts sastāv no atsevišķiem dokumentiem), prospekta (vai reģistrācijas dokumenta, parāda vērtspapīru apraksta un kopsavilkuma, ja prospekts sastāv no atsevišķiem dokumentiem), piedāvājuma dokumenta vai uzņēmuma apraksta sagatavošanas, apstiprināšanas un publicēšanas izmaksas;

16.1.3. (akcijas) emisijas prospekta, pamatprospekta, piedāvājuma galīgo noteikumu, uzņēmuma apraksta vai parāda vērtspapīru apraksta sagatavošanas, apstiprināšanas un publicēšanas izmaksas;

16.1.4. padziļinātās izpētes (un ar to saistītās izpētes izmaksas;

16.2. tirdzniecības vietas sertificētā konsultanta piesaistes un pakalpojumu izmaksas līdz šo noteikumu 15.1. un 15.2. apakšpunktā minēto vērtspapīru iekļaušanai tirdzniecības vietā;

16.3. citas juridiskās, finanšu, nodokļu, auditoru, sertificētu konsultantu konsultāciju izmaksas saistībā ar šo noteikumu 15.1. un 15.2. apakšpunktu, kas atbilst Komisijas regulas Nr. 651/2014 18. panta 4. punktam.

17. Pasākuma ietvaros netiek atbalstītas izmaksas:

17.1. kas saistītas ar tirdzniecības vietas jebkura regulētā tirgus emitentiem piemērojamām maksām – pievienošanās un gada maksas, maksas par tirdzniecības vietas pakalpojumiem un citas regulārās maksas saistībā ar parāda vērtspapīru kotāciju un tirdzniecību;

17.2. kas saistītas ar komersanta iekšējās pārveides izmaksām, kas nav tieši attiecināmas uz iekļaušanu tirdzniecības vietā un nav nepieciešamas šim mērķim (piemēram, izmaiņas komersanta iekšējā organizatoriskajā – nodaļu, departamentu u.tml. struktūrā);

17.3. kas saistītas ar iekļaušanu tirdzniecības vietā nesaistītām izmaksām un regulārajiem maksājumiem ikdienas komercdarbības ietvaros;

17.4. par kurām nav iesniegti finanšu līdzekļu izlietojumu apliecinoši dokumenti.

17.5. kas pasākuma ietvaros radušās finansējuma saņēmējam valūtas kursa svārstību rezultātā;

17.6. pievienotais vērtības nodoklis.

18. Izmaksas ir attiecināmas, ja tās radušās pēc līguma noslēgšanas ar sadarbības iestādi par projekta īstenošanu.

19. Ja projekta īstenošanas laikā rodas neattiecināmas izmaksas vai izmaksu sadārdzinājums, finansējuma saņēmējs apņemas tās segt no paša rīcībā esošajiem līdzekļiem, kas nav saistīti ar publisko atbalstu

**IV. Projekta īstenošanas un finansējuma saņemšanas nosacījumi**

20. Sadarbības iestāde lēmumu par projekta iesnieguma apstiprināšanu, noraidīšanu vai apstiprināšanu ar nosacījumu par valsts atbalsta sniegšanu komersantam attiecībā uz atbalstu konsultācijām mazajiem, vidējiem komersantiem piešķiršanu saskaņā ar Komisijas regulas Nr. 651/2014 18. pantu pieņem un līgumu par projekta īstenošanu paraksta līdz 2021. gada 30. jūnijam.

21. Īstenojot pasākuma darbības, finansējuma saņēmēji nodrošina:

21.1. publicitātes pasākumus, kas noteikti Eiropas Parlamenta un Padomes 2013. gada 17. decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana;

21.2. informācijas un publicitātes pasākumus nodrošina no dienas, kad noslēgts līgums ar sadarbības iestādi par projekta īstenošanu;

21.3. savā tīmekļvietnē ne retāk kā reizi trijos mēnešos ievieto aktuālu informāciju par projekta īstenošanu;

21.4. nodrošina ar projekta īstenošanu saistītā finansējuma, tai skaitā privātā līdzfinansējuma, uzskaiti.

22. Iepirkumus, kas nepieciešami projekta īstenošanai, finansējuma saņēmējs veic saskaņā ar Ministru kabineta 2017. gada 28. februāra noteikumiem Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”.

23. Sadarbības iestādei ir tiesības vienpusēji atkāpties no noslēgtā civiltiesiskā līguma jebkurā no šādiem gadījumiem:

23.1. finansējuma saņēmējs nepilda civiltiesisko līgumu par projekta īstenošanu, tai skaitā netiek ievēroti projektā noteiktie termiņi vai ir iestājušies citi apstākļi, kas negatīvi ietekmē vai var ietekmēt šo noteikumu 3. punktā minētā mērķa un specifiskā atbalsta uzraudzības rādītāju sasniegšanu;

23.2. ja finansējuma saņēmējs neuzsāk projektā paredzētās darbības gada laikā no sadarbības iestādes līguma par projekta īstenošanu noslēgšanas.

23.3. citos gadījumos, ko paredz līgums ar sadarbības iestādi par projekta darbību īstenošanu.

24. Finansējuma saņēmējam ir pienākums atmaksāt visu pasākuma ietvaros saņemto publisko finansējumu sadarbības iestādei, ja finansējuma saņēmējs nav izpildījis attiecīgās Komisijas regulā Nr. 651/2014 ietvertās prasības komercdarbības atbalsta saņemšanai vai tas atbilst noteikumu 13. punktā minētajām pazīmēm.

**V. Ar valsts atbalsta saņemšanu saistītie nosacījumi**

25. Atbalsts pasākuma ietvaros tiek sniegts granta veidā saskaņā ar Komisijas regulas Nr. 651/2014 18. pantu.

26. Maksimāli pieļaujamā publiskā finansējuma atbalsta intensitāte no projekta kopējām attiecināmajām izmaksām:

26.1. Akciju emisijas gadījumā -50 %, bet ne vairāk 100 000 *euro*;

26.2. Parāda vērtspapīru emisijas gadījumā- 50 %, bet ne vairāk kā 20 000 *euro*.

27. Atbalsta piešķiršanas brīdis ir diena, kad parakstīts līgums par projekta īstenošanu.

28. Valsts atbalstu, pamatojoties uz Komisijas regulu Nr. 651/2014, projekta iesniedzējam piešķir, ja ir ievēroti Komisijas regulas Nr. 651/2014 1. panta 5. punkta nosacījumi, kas paredz, ka atbalsta pasākums neietver Eiropas Savienības tiesību pārkāpumus.

29. Finansējuma saņēmējs un sadarbības iestāde nodrošina informācijas pieejamību 10 gadus, skaitot no atbalsta piešķiršanas dienas, atbilstoši Komisijas regulas Nr. 651/2014 12. panta 1. punktam.

30. Sadarbības iestāde nodrošina Komisijas regulas Nr. 651/2014 9. panta 1. un 4. punktā noteiktos publicitātes pasākumus.

31. Atbalstu, kas sniegts šo noteikumu ietvaros, var apvienot ar atbalstu, kas sniegts saskaņā ar Komisijas regulas Nr. 651/2014 21. pantu un kura izmaksas nav nosakāmas, ja netiek pārsniegta šajos noteikumos noteiktā maksimālā atbalsta intensitāte.

32. Atbalstu, kas sniegts saskaņā ar Komisijas regulu Nr. [651/2014](http://eur-lex.europa.eu/eli/reg/2014/651/oj/?locale=LV), var apvienot ar citu atbalstu, kas nav Eiropas Savienības fondu atbalsts par vienām un tām pašām attiecināmajām izmaksām, kas sniegts citā valsts atbalsta programmā un projektā (tai skaitā var apvienot ar citā valsts atbalsta programmā vai projektā sniegto *de minimis* atbalstu, kas sniegts saskaņā ar Komisijas 2013. gada 18. decembra Regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam, nepārsniedzot šajos noteikumos minēto maksimālo atbalsta intensitāti.

Ministru prezidents A. K. Kariņš

Ekonomikas ministrs R. Nemiro

Iesniedzējs:

Ekonomikas ministrs R. Nemiro

Vīza:

Valsts sekretārs Ē. Eglītis